title: جزاير
text: لجزائر ؤلا دزاير ولّا الجزاير ؤلا الݣزاير (بلعربية: الجمهورية الجزائرية الديموقراطية الشعبية - بلأمازيغية: ⵜⴰⴳⴷⵓⴷⴰ ⵜⴰⵎⴳⴷⴰⵢⵜ ⵜⴰⵖⵔⴼⴰⵏⵜ ⵜⴰⴷⵣⴰⵢⵔⵉⵜ) هي الدولة لكبيرة ݣاع ف لميساحة ف إفريقيا، هي طرف من لمنطقة لمغاربية فشمال غرب إفريقيا. تايحدّها لبحر لبيض لمتوسط ف الشمال، تونس ف الشمال الشرقي، ليبيا ف الشرق، النيجر ف الجنوب الشرقي، مالي وموريتانيا فالجنوب لغربي، ؤ لمغريب ف لغرب. النضام د لحكام فيها هو شبه رئاسي، و هي مقسومة إداريا ل 58 ولاية و 1541 بلدية.
  
  لبلاصة اللي فيها لجزائر عندها تاريخ قديم و دازو منها بزاف د لحضارات منهم النوميديين و لفنيقيين و لقرطاجيين و الرومان و لأمويين و لعباسيين و لأدارسة و لمرابطين و لموحدين و الزيريين و الحماديين و لعتمانيين، قبل ما تحتّلها فرانسا ف 1830. بقات فرانسا محتلاّها تال 1962، و هو لعام اللي ستاقلات فيه لجمهورية د لجزائر من مورا حرب بقات 8 سنين و ماتو فيها كثر من مليون واحد، و عليها تاتسمّا لجزائر: "لبلاد د لمليون ونص مليون شهيد".
  
  تيسكنو ف لجزائر تقريبا 45 مليون د الناس، و لعاصمة ديالها و أكبر مدينة فيها هي لجزائر لعاصمة. اللغات الرسمية د لبلاد هوما لعربية و لأمازيغية، و لفلوس اللي كاتخدّم هي الدينار لجزايري. لجزائر داخلة مع بزاف د لمنضمات عالمية بحال لأمم لمتحدة و لجامعة د الدول لعربية و أوپيك، و هي عضو مؤسس ديال لإتحاد لإفريقي و لإتحاد د لمغرب لعربي.
  
  السمية ديال لبلاد 
  لجزاير سميتها بلعربية الجزائر، و ب لجزايرية: دزاير، و ب لأمازيغية لزاير. رسميا سميتها الجمهورية الجزائرية الديموقراطية الشعبية، و بلأمازيغية تݣدودا تازايريت تامݣدانت تاغرفانت.
  
  سميت لبلاد جاية من سمية ديال مدينة لجزائر لعاصمة لي بدورها جاية من العربية الجزائر لي معناها مجموعة ديال لجزر.
  
  عيون لكلام 
  
   
  بلدان د إفريقيا